Document ID: 32010R0519
Publication Date: 2010-06-16

Content:
REGOLAMENT TAL-KUMMISSJONI (UE) Nru 519/2010
tas-16 ta’ Ġunju 2010
li jadotta l-programm tal-istatistika u tal-metadata għaċ-ċensimenti tal-popolazzjoni u tad-djar previst fir-Regolament (KE) Nru 763/2008 tal-Parlament Ewropew u tal-Kunsill
(Test b’relevanza għaż-ŻEE)
IL-KUMMISSJONI EWROPEA,
Wara li kkunsidrat it-Trattat dwar il-Funzjonament tal-Unjoni Ewropea,
Wara li kkunsidrat ir-Regolament (KE) Nru 763/2008 tal-Parlament Ewropew u tal-Kunsill tad-9 ta’ Lulju 2008 dwar iċ-ċensimenti tal-popolazzjoni u tad-djar (1), u b’mod partikolari l-Artikolu 5(3) tiegħu,
Billi:
(1)
Skont l-Artikolu 5(3) tar-Regolament (KE) Nru 763/2008, il-Kummissjoni għandha tadotta programm tal-statistika u tal-metadata għaċ-ċensimenti tal-popolazzjoni u tad-djar li għandhom jiġu trażmessi lill-Kummissjoni.
(2)
Sabiex jiġi żgurat li l-istatistika miċ-ċensimenti tal-popolazzjoni u tad-djar imwettqa fl-Istati Membri tkun tista’ titqabbel, u sabiex ikunu jistgħu jitfasslu sommarji affidabbli tal-Unjoni kollha, dan il-programm għandu jkun l-istess fl-Istati Membri kollha.
(3)
B’mod partikolari, huwa neċessarju li jiġu definiti l-iperkubi li huma l-istess fl-Istati Membri kollha, il-valur speċjali taċ-ċelluli u s-sinjalaturi li l-Istati Membri jistgħu jużaw f’dawn l-iperkubi kif ukoll il-metadata dwar it-temi.
(4)
Ir-Regolament tal-Kummissjoni (KE) Nru 1201/2009 tat-30 ta’ Novembru 2009 li jimplimenta r-Regolament (KE) Nru 763/2008 tal-Parlament Ewropew u tal-Kunsill dwar iċ-ċensimenti tal-popolazzjoni u tad-djar fir-rigward tal-ispeċifikazzjonijiet tekniċi tat-temi u tal-kategorizzazzjonijiet tagħhom (2) jistipula l-ispeċifikazzjonijiet tekniċi għat-temi taċ-ċensiment u l-kategorizzazzjonijiet tagħhom li għandhom jiġu applikati għad-dejta li għandha tintbagħat lill-Kummissjoni għas-sena ta’ referenza 2011.
(5)
Il-miżuri stipulati f’dan ir-Regolament huma skont l-opinjoni tal-Kumitat Ewropew tas-Sistema tal-Istatistika,
ADOTTAT DAN IR-REGOLAMENT:
Artikolu 1
Suġġett
Dan ir-Regolament jistabbilixxi l-programm tal-istatistika u l-metadata għaċ-ċensimenti tal-popolazzjoni u tad-djar li għandhom jiġu trażmessi lill-Kummissjoni (Eurostat) għas-sena ta’ referenza 2011.
Artikolu 2
Definizzjonijiet
Għall-iskopijiet ta’ dan ir-Regolament, id-definizzjonijiet u l-ispeċifikazzjonijiet fl-Anness tar-Regolament (KE) Nru 1201/2009 għandhom japplikaw. Id-definizzjonijiet li ġejjin għandhom japplikaw ukoll:
(1)
“popolazzjoni totali” ta’ żona ġeografika definita sew tfisser il-persuni kollha li r-residenza tas-soltu tagħhom, kif definita fl-Artikolu 2(d) tar-Regolament (KE) Nru 763/2008, tinsab f’dik iż-żona ġeografika;
(2)
“iperkubu” jfisser tabulazzjoni trasversali multidimensjonali ta’ kategorizzazzjonijiet li fiha valur ta’ ċellula għall-kejl ta’ kull kategorija ta’ kull kategorizzazzjoni li jkollha tabulazzjoni trasversali minn kull kategorija ta’ kwalunkwe kategorizzazzjoni oħra użata f’dak l-iperkubu;
(3)
“distribuzzjoni marġinali prinċipali” tfisser subsett ta’ iperkubu partikolari li jirriżulta minn tabulazzjoni trasversali ta’ parti mill-kategorizzazzjonijiet, iżda mhux kollha, tal-iperkubu;
(4)
“ċellula primarja” tfisser kwalunkwe ċellula li hija parti minn mill-anqas distribuzzjoni marġinali prinċipali f’iperkubu partikolari. Fl-iperkubi li għalihom l-ebda distribuzzjoni marġinali prinċipali ma hija ddefinita, iċ-ċelluli kolla huma ċelluli primarji;
(5)
“ċellula sekondarja” tfisser ċellula ta’ iperkubu li mhijiex ċellula primarja f’iperkubu partikolari;
(6)
“valur taċ-ċellula” tfisser l-informazzjoni trażmessa f’ċellula ta’ iperkubu. Valur ta’ ċellula jista’ jkun kemm “valur numeriku taċ-ċellula” jew “valur speċjali taċ-ċellula”;
(7)
“valur numeriku taċ-ċellula” tfisser valur numeriku li huwa trażmess f’ċellula sabiex jipprovdi l-istatisika dwar l-osservazzjoni għal dik iċ-ċellula;
(8)
“valur kunfidenzjali taċ-ċellula” jfisser valur numeriku taċ-ċellula li ma għandux jinkixef sabiex tiġi protetta l-kunfidenzjalità tal-istatistika tad-dejta skont il-kontroll ta’ kxif tal-istatistika tal-Istati Membri;
(9)
“valur mhux kunfidenzjali taċ-ċellula” jfisser valur numeriku ta’ ċellula li mhuwiex valur kunfidenzjali ta’ ċellula;
(10)
“valur mhux affidabbli ta’ ċellula” tfisser valur numeriku ta’ ċellula li mhuwiex affidabbli skont il-kontroll ta’ kwalità tal-Istati Membri;
(11)
“valur speċjali ta’ ċellula” tfisser simbolu li jiġi trażmess f’ċellula tal-iperkubu minflok valur numeriku taċ-ċellula;
(12)
“sinjalatur” tfisser kodiċi li jista’ jakkumpanja valur partikolari ta’ ċellula sabiex tiġi deskritta karatteristika speċifika ta’ dak il-valur taċ-ċellula;
Artikolu 3
Programm tal-istatistika
1. Il-programm tal-istatistika li għandu jiġi trażmess lill-Kummissjoni (Eurostat) għas-sena ta’ referenza 2011 għandu jikkonsisti mill-iperkubi elenkati fl-Anness I.
2. L-Istati Membri għandhom jittrażmettu l-valur speċjali taċ-ċellula “mhux applikabbli” fil-każijiet li ġejjin biss:
(a)
meta ċellula tirreferi għal kategorija “mhux applikabbli” ta’ mill-inqas kategorizzazzjoni dettaljata waħda; jew
(b)
meta ċellula tiddeskrivi osservazzjoni li ma teżistix fl-Istat Membru.
3. L-Istati Membri għandhom jissostitwixxu kwalunkwe valur kunfidenzjali ta’ ċellula “mhux disponibbli”.
4. L-Istati Membri jistgħu jissostitwixxu valur mhux kunfidenzjali ta’ ċellula permezz ta’ valur speċjali ta’ ċellula “mhux disponibbli” fil-każ biss meta l-valur taċ-ċellula jkun f’ċellula sekondarja.
5. Fuq talba ta’ Stat Membru l-Kummissjoni (Eurostat) ma għandhiex tgħarraf lill-pubbliku b’xi valur taċ-ċellula mhux affidabbli trażmess minn dak l-Istat Membru.
Artikolu 4
Metadata dwar il-valuri taċ-ċelluli
1. Fejn applikabbli, l-Istati Membri għandhom iżidu s-sinjalaturi li ġejjin għal ċellula tal-iperkubu:
(a)
“kunfidenzjali”;
(b)
“mhux affidabbli”;
(c)
“rivedut wara l-ewwel trażmissjoni tad-dejta”;
(d)
“ara l-informazzjoni mehmuża”.
2. Kull ċellula li l-valur kunfidenzjali taċ-ċellula tagħha ġiet sostitwita minn valur speċjali “mhux disponibbli” għandha tiġi mmarkata bil-sinjalatur “kunfidenzjali”.
3. Kull ċellula li l-valur numeriku taċ-ċellula tagħha mhuwiex affidabbli għandha tiġi mmarkata b’sinjalatur “mhux affidabbli”, irrispettivament minn jekk il-valur numeriku taċ-ċellula jew il-valur speċjali taċ-ċellula “mhux disponibbli” kienx trażmess għal dik iċ-ċellula.
4. Għal kull ċellula akkumpanjata minn mill-inqas wieħed mis-sinjalaturi “mhux affidabbli”, “riveduta wara l-ewwel trażmissjoni tad-dejta” jew “ara l-informazzjoni mehmuża”, għandu jiġi pprovdut test ta’ spjegazzjoni.
Artikolu 5
Metadata dwar it-temi
L-Istati Membri għandhom jipprovdu lill-Kummissjoni (Eurostat) bil-metadata dwar it-temi kif stipulati fl-Anness II.
Artikolu 6
Id-dħul fis-seħħ
Dan ir-Regolament għandu jidħol fis-seħħ fl-għoxrin jum wara l-pubblikazzjoni tiegħu f’ Il-Ġurnal Uffiċjali tal-Unjoni Ewropea.
Dan ir-Regolament għandu jorbot fl-intier tiegħu u japplika direttament fl-Istati Membri kollha.
Magħmul fi Brussell, is-16 ta’ Ġunju 2010.

Metadata:
Eurovoc Level 1 Categories: 100150
100149
100144
100146
Eurovoc Level 2 Categories: 100223
100216
100210
100190
100176
Eurovoc Level 3 Categories: 5442
1690
385
4488
4256
All Eurovoc Categories: 1690
2908
4258
5315
6030